钦定古今图书集成/明伦汇编/官常典/第329卷 > 梁
## 钦定古今图书集成/明伦汇编/官常典/第329卷 > 梁

梁承宋、齐，仍以“司空”列于三公。起部尚书，大营建则
权置其起部诸曹，事分属都官左户，而左丞亦掌庐
舍器用。又设大匠卿以掌土木，大舟卿以掌舟航堤
渠。

按：《隋书百官志》：“梁武受命之初，官班多同宋齐之旧，
有司空官，诸公及位从公开府者，置官属，有长史、司
马、谘议参军，掾属从事中郎、记室、主簿、列曹参军、行
参军、舍人等官。”

尚书省置令，左右仆射各一人。又置吏部、祠部、度支、
左户、都官、五兵等六尚书，左右丞各一人。吏部删定
三公、比部、祠部、仪曹、虞曹、主客、度支、殿中、金部、仓部、
《左户》、驾部、起部、屯田、都官、水部、库部、功论、中兵、外兵、
骑兵等郎二十三人，令史百二十人，书令史百三十
人。

起部尚书，营宗庙宫室，则权置之，事毕则省，以其事
分属都官、左、户二尚书。

右丞“掌台内藏及庐舍，凡诸器用之物。”

天监九年，诏曰：“尚书五都，职参政要，非但总领众局，
亦乃方轨二丞。顷虽求才，未臻妙简，可革用士流，每
尽时彦，庶同持领，秉此群目。”于是以都令史视奉朝
请。其年，以太学博士刘纳兼殿中都，司空法曹参军
刘显兼吏部都，太学博士孔虔孙兼金部都，司空法
曹参军萧轨兼左户都，宣毅墨曹参军王颙兼中兵
都五人并以才地兼美，首膺兹选矣。

大匠卿，位视太仆，掌土木之工，统左右校诸署。
大舟卿，梁初为都水台使者一人，参军事二人，河堤
谒者八人，七年改焉。位视中书郎，列卿之最末者也，
主舟航堤渠。

梁初，犹依宋、齐，皆无卿名。天监七年，以卫尉为卫尉
卿，廷尉为廷尉卿，将作大匠为大匠卿，三卿是为秋
卿，以光禄勋为光禄卿，大鸿胪为鸿胪卿，都水使者
为大舟卿，三卿是为冬卿，皆置丞及功曹主簿。